Ди пщащэхэр нэхъ лъэщт
Мэзкуу областым хыхьэ Одинцовэ къалэм щекIуэкIащ тэмэму зэхэзымыххэм тхэкводомкIэ я урысейпсо чемпионат. Абы хэтащ Къэбэрдей-Балъкъэрым щыщ спортсменхэри.
И хьэрхуэхрэгъухэм шэч къызытумыхьэн текIуэныгъэ къафIэзыхьа зи хьэлъагъыр килограмм 49-м нэблагъэ СатIушы Мадинэ зэхьэзэхуэм и дыщэ медалыр зыIэригъэхьащ. Апхуэдэ дыдэу, япэ зыри иригъэщакъым килограмм 67-м нэблагъэ зи хьэлъагъ Жылэ Татьянэ икIи пашэныгъэр иубыдащ.
Ди республикэм щыщ хъыджэбз цIыкIуитIми Iэмал ягъуэтащ мы гъэм и щэкIуэгъуэм Ираным щекIуэкIыну дунейпсо чемпионатым хэтыну. Абы щызэхэкIынущ 2022 гъэм щыIэну Сурдолимп джэгухэм кIуэнухэр.

Жыласэ Замир.
